钦定古今图书集成/明伦汇编/闺媛典/第065卷 > 陈氏女〈郑以兴女丘氏妇姊妹吴氏女某氏女关氏张氏附〉
## 钦定古今图书集成/明伦汇编/闺媛典/第065卷 > 陈氏女〈郑以兴女丘氏妇姊妹吴氏女某氏女关氏张氏附〉

按《广东通志》：“陈氏女，父懋，黄冈人。戊午冬，倭破南洋，
女年及笄被执，欲污之，不从，骂不绝口，遇害。同时生
员郑以兴女，年及笄未字，贼至，度不免，投井死。其明
年正月，倭破海阳，有丘氏妇归宁，与其妹及母皆被
执。行至万里桥，倭相谓曰：‘有二女在’。释母使去。驱二
女行，至半渡桥，度母已免，丘投桥下死。倭方惊骇，妹”
亦投焉。后一年庚申冬，倭陷银湖里，执吴氏女献之
酋长，酋长大喜，女哭骂不已。酋长怒，奋刃断其臂，骂
益厉，乃杀之。辛酉冬十一月八日夜半，倭陷井洲砦，
杀掠者数千。黎明，执一女子行。女哭且骂，遇道旁木
首，触之不死。倭不忍杀，触益力，骂益甚，斮之。时里妪
伏莽中，目其状，明日为人述惜，忘其姓氏。壬戌冬，倭
突至海阳，生员洪兆亨妻关氏，被执不行；倭惧以刃
关伏地鞭之不起，三断其身而死。同时有饶平张氏，
生员洪有则妻，亦被掳手扳树不行；倭斫其手，犹挺
身倚树被杀。